Бахъсэн ГЭС-м и юбилейм и щIыхькIэ
2003, 2004 гъэхэм къалъхуауэ Зеикъуэрэ ХьэтIэхъущыкъуейрэ я школхэм щIэсхэм фокIадэм и 19 — 21-хэм Бахъсэн районым щыщ ХьэтIохъущыкъуей къуажэм и стадионым футболымкIэ щрагъэкIуэкIа зэхьэзэхуэр траухуащ Бахъсэн ГЭС-р илъэс 80 зэрырикъуам.
МахуищкIэ екIуэкIа зэпеуэм щытекIуащ Зеикъуэ къуажэм и курыт школ №3-м щыщ цIыкIухэр. КъыкIэлъыкIуэ увыпIитIри а къуажэм и курыт еджапIэ №2-мрэ курыт еджапIэ №4-мрэ къахьащ. ТекIуахэм зыхуэфащэ Iэмэпсымэхэр къращэхун папщIэ ахъшэ саугъэтхэр яритащ «РусГидро» акционер зэгухьэныгъэм и Къэбэрдей-Балъкъэр IуэхущIапIэм и унафэщI Кладько Игорь: япэ увыпIэм папщIэ — сом мини 144-рэ, етIуанэ увыпIэм папщIэ — сом мини 104-рэ, ещанэ увыпIэм папщIэ — сом мин 51-рэ.
Улымбащ Лерэ.
